Biblia Mli Saji Gbekɛ Yesu yɛ Sɔlemɔwe Lɛ - Yehowa Odasefoi a-Wɛb Saiti\nKWƐMƆ gbekɛ nuu ﬁoo ni kɛ hii onukpai nɛɛ wieɔ lɛ. Tsɔɔlɔi ji amɛ yɛ Nyɔŋmɔ sɔlemɔwe lɛ yɛ Yerusalem. Ni gbekɛ nuu lɛ ji Yesu. Éda ﬁoo agbɛnɛ. Amrɔ nɛɛ eye aﬁi 12.\nTsɔɔlɔi lɛ anaa ekpɛ amɛhe waa akɛ Yesu le Nyɔŋmɔ he nii kɛ nibii ni aŋmala yɛ Biblia lɛ mli lɛ babaoo nakai. Shi mɛni hewɔ Yosef kɛ Maria bɛ biɛ lɛ? Nɛgbɛ amɛyɔɔ? Ha wɔtao mli wɔkwɛ.\nDaa aﬁ lɛ Yosef kɛ eweku lɛ baa Yerusalem kɛha gbijurɔyeli krɛdɛɛ ni atsɛɔ lɛ Hehoo lɛ. Gbɛfãa kɛjɛ Nazaret kɛbaa Yerusalem lɛ jɛkɛ waa. Mɔ ko mɔ ko bɛ kar, ni oketeke hu bɛ. Amɛbɛ eko yɛ nakai bei lɛ amli. Mɛi pii nyiɛɔ, ni eheɔ amɛ aaafee gbii etɛ dani amɛshɛɔ Yerusalem.\nAgbɛnɛ, Yosef weku lɛ eda agbo. No hewɔ lɛ Yesu yɛ nyɛmimɛi hii kɛ yei bibii ni esa akɛ akwɛ amɛ. Ojogbaŋŋ, aﬁ nɛɛ Yosef kɛ Maria kɛ amɛbii lɛ fɛɛ eku amɛsɛɛ kɛmiifã gbɛ kakadaŋŋ lɛ kɛmiiya shia yɛ Nazaret. Amɛsusu akɛ Yesu kɛ mɛi krokomɛi lɛ etsɔ hiɛ kɛmiiya. Shi beni je na ni amɛyawa yɛ he ko lɛ, amɛna akɛ amɛnaaa Yesu. Amɛtao lɛ yɛ amɛwekumɛi kɛ amɛnanemɛi lɛ ateŋ, shi efataaa amɛhe! No hewɔ lɛ amɛku amɛsɛɛ kɛtee Yerusalem koni amɛyatao lɛ yɛ jɛmɛ.\nYɛ naagbee lɛ amɛna Yesu kɛ tsɔɔlɔi lɛ yɛ biɛ. Eebo amɛ toi, ni eebibii amɛ saji. Ni gbɔmɛi lɛ fɛɛ anaa ekpɛ amɛhe yɛ bɔ ni Yesu le nii lɛ hewɔ. Shi Maria kɛɛ akɛ: ‘Mibi, mɛɛba ni ofee wɔ nɛkɛ? Otsɛ kɛ mi fɛɛ etao bo kɛ awerɛho sɔŋŋ.’\nYesu here lɛ nɔ akɛ: ‘Mɛɛba ni nyɛtaoɔ mi? Ani nyɛleee akɛ esa akɛ mihiɔ shi yɛ mi-Tsɛ shia lɛ?’\nHɛɛ, Yesu sumɔɔ ni ehi he ni ebaanyɛ ekase Nyɔŋmɔ he nii yɛ. Ani jeee nɛkɛ esa akɛ wɔ hu wɔnu he? Beni amɛyɔɔ shia yɛ Nazaret lɛ, Yesu yaa kpeei kɛha jamɔ daa otsi. Akɛni eboɔ sane toi jogbaŋŋ be fɛɛ be hewɔ lɛ, ekase nibii pii kɛjɛ Biblia lɛ mli. Ha ni wɔtamɔ Yesu ni wɔnyiɛ enɔkwɛmɔ nɔ lɛ sɛɛ.\nKɛ́ okwɛ mfoniri lɛ mli lɛ, aﬁi enyiɛ Yesu eye, ni nɛgbɛ eyɔɔ lɛ?\nMɛni Yosef kɛ eweku lɛ feɔ daa aﬁ?\nMɛni hewɔ Yosef kɛ Maria ku amɛsɛɛ kɛtee Yerusalem ekoŋŋ yɛ gbi kome sɛɛ be mli ni amɛfãa gbɛ kɛyaa shia lɛ?\nNɛgbɛ Yosef kɛ Maria na Yesu yɛ, ni mɛni hewɔ gbɔmɛi ni yɔɔ jɛmɛ lɛ anaa kpɛ amɛhe lɛ?\nMɛni Yesu kɛɛ enyɛ Maria?\nMɛɛ gbɛ nɔ wɔbaanyɛ wɔfee tamɔ Yesu yɛ Nyɔŋmɔ he nikasemɔ mli?\nKanemɔ Luka 2:41-52.\nEyɛ mli akɛ Mla lɛ biɔ ni hii pɛ aya daa aﬁ gbii juji lɛ ashishi moŋ, shi mɛɛ nɔkwɛmɔnɔ kpakpa Yosef kɛ Maria fee kɛha fɔlɔi ŋmɛnɛ? (Luka 2:41; 5 Mose 16:16; 31:12; Abɛi 22:6)\nYesu fee nɔkwɛmɔnɔ kpakpa kɛha gbekɛbii ni yɔɔ ŋmɛnɛ lɛ koni amɛba amɛhe shi amɛha amɛfɔlɔi yɛ mɛɛ gbɛ nɔ? (Luka 2: 51; 5 Mose 5:16; Abɛi 23:22; Kol. 3:20)\nKanemɔ Mateo 13:53-56.\nMɛɛ Yesu heloonaa nyɛmimɛi hii ejwɛ atsĩ amɛgbɛi atã yɛ Biblia lɛ mli, ni sɛɛ mli lɛ akɛ amɛteŋ mɛi enyɔ tsu nii yɛ Kristofoi asafo lɛ mli yɛ mɛɛ gbɛ nɔ? (Mat. 13:55; Bɔf. 12:17; 15:6, 13; 21:18; Gal. 1:19; Yak. 1:1; Yuda 1)\nYosef kɛ Maria hao waa be ni amɛnaaa Yesu lɛ, shi lɛ hu enaa kpɛ ehe akɛ amrɔ nɔŋŋ lɛ, amɛnaaa he ni kulɛ esa akɛ amɛyatao lɛ yɛ.